# Driftsoverenskomst

# om

# Udbud af Ordblindeundervisning for Voksne

# Driftsoverenskomstens parter

Voksenuddannelsescentrets navn:

CVR-nummer og eventuelle p-nummer:

Institutionsnummer:

Driftsoverenskomstpartens navn:

CVR-nummer og eventuelle p-nummer:

Institutionsnummer:

# Definitioner

* 1. I denne driftsoverenskomst forstås ved:

1. ’OBU’: Ordblindeundervisning for Voksne udbudt i medfør af bekendtgørelse af lov om forberedende voksenundervisning og ordblindeundervisning for voksne
2. ’Driftsoverenskomsten’: Nærværende aftalegrundlag.
3. ’VUC’: Det voksenuddannelsescenter eller anden institution med OBU-udbudsgodkendelse, der i medfør af Driftsoverenskomsten indgår aftale med en driftsoverenskomstpart om udbud af Ordblindeundervisning for Voksne.
4. ’Driftsoverenskomstparten’: Den aktør, der udbyder OBU på vegne af VUC.
5. ’Parterne’: Driftsoverenskomstens parter.
6. ’Årlig minimumsaktivitet’: Den OBU undervisningsaktivitet angivet i antal grundlagsårselever, som Driftsoverenskomstparten som udgangspunkt skal have gennemført i det forudgående grundlagsår eller, som Driftsoverenskomstparten som udgangspunkt må forventes at kunne gennemføre i det kommende grundlagsår.
7. Grundlagsåret er defineret som perioden fra og med 4. kvartal 2 år forud for indeværende finansår til og med 3. kvartal året før indeværende finansår. I 2021 omfatter grundlagsårets aktivitet derfor aktiviteten i perioden 4. kvartal 2019 - 3. kvartal 2020.
8. ’Tredjepart’: Andre juridiske personer end VUC og Driftsoverenskomstparten og andre fysiske personer end medarbejdere ansat af og under instruktionsbeføjelse af VUC eller Driftsoverenskomstparten.

# Formål

* 1. Nærværende driftsoverenskomst har til formål at afstikke rammer og betingelser for det udbud af OBU, som driftsoverenskomstparten varetager for VUC. Driftsoverenskomsten skal understøtte et godt og perspektivrigt samarbejde mellem driftsoverenskomstens parter med henblik på at sikre en høj kvalitet, samt et bredt udbud af OBU til gavn for målgruppen.  
       
     Samarbejdet bygger på åbenhed, gensidig orienteringsforpligtelse samt en fælles vilje til at skabe det bedst mulige uddannelsestilbud til borgerne indenfor de givne rammer.

# Regelgrundlag

* 1. OBU udbudt i medfør af Driftsoverenskomsten skal udbydes og gennemføres med videre i overensstemmelse med de til enhver tid gældende regler for OBU, herunder aftalevilkårene i Driftsoverenskomsten og reglerne i de til enhver tid gældende love og bekendtgørelser om OBU samt den fortolkning af reglerne, der fremgår af de til enhver tid gældende vejledninger, cirkulærer, instrukser, hyrdebreve og principielle afgørelser m.v. udsendt af Børne- og Undervisningsministeriet.
  2. VUC er forpligtet til uden forsinkelse at videregive alle informationer om OBU, der modtages fra Børne- og Undervisningsministeriet.

* 1. En vejledende liste over relevante regler for udbud og gennemførsel af OBU findes i Driftsoverenskomstens **bilag 1**. Den vejledende liste i **bilag 1** opdateres *ikke* løbende og kan *ikke* anses for at være udtømmende.Driftsoverenskomstparten er således forpligtet til løbende selv at holde sig opdateret om gældende regler for OBU.

# Ydelser

* 1. Driftsoverenskomstparten er forpligtet til at udbyde OBU i overensstemmelse med den af VUC udarbejdede plan for udbuddet i VUC’ets geografiske dækningsområde, jævnfør bestemmelserne i OBU-bekendtgørelsens § 15.
  2. Driftsoverenskomstparten kan ikke videregive retten til at udbyde OBU til tredje part
  3. Driftsoverenskomstparten kan gennemføre undervisning med en OBU-lærer, der er ansat hos anden OBU-udbyder i det geografiske dækningsområde, jævnfør bestemmelserne i OBU-bekendtgørelsens § 21. Såfremt det er mest hensigtsmæssigt i forhold til kursistens tilbud, kan driftsoverenskomstparten gennemføre undervisningen med en OBU-lærer, der er ansat hos tredjepart. Dette forudsætter, at driftsoverenskomstpartens leder har den fulde instruktionsbeføjelse for læreren i forhold til OBU-undervisningen.
  4. Driftsoverenskomstparten er i øvrigt forpligtet til at sikre:

1. et voksenpædagogisk miljø, hvor der arbejdes med pædagogisk erfaringsudveksling og pædagogisk udvikling, og hvor der foruden OBU også foregår anden voksenundervisning,
2. en fast lærerstab. Mindst ét medlem af lærerstaben skal af hensyn til kontinuiteten være kvalificeret til at varetage OBU-undervisning i overensstemmelse med kravene i OBU-bekendtgørelsens § 23,
3. at OBU-lærerne har mulighed for at indgå i netværk med OBU-lærere på andre uddannelsesinstitutioner, der udbyder OBU i VUC’s geografiske dækningsområde,
4. at OBU-vejlederne skal have mulighed for at indgå i netværk med andre vejledere, der har OBU som arbejdsområde.

# Årlig minimumsaktivitet

* 1. Driftsoverenskomstparten skal have haft eller kunne godtgøre at ville opnå en minimumsaktivitet på 2 grundlagsårselever eksklusiv indledende test i det forudgående eller inden for de førstkommende to kursusår.
  2. VUC træffer afgørelser om, hvorvidt kravet i pkt. 6.1. er opfyldt. VUC’s afgørelse i medfør af pkt. 6.1., som medfører, at Driftsoverenskomstparten mister sit krav på en driftsoverenskomst kan påklages til Styrelsen for Undervisning og Kvalitet.
  3. VUC kan fravige kravet om minimumsaktivitet fra pkt. 6.1.

# Geografisk dækningsområde

* 1. VUC’s geografiske dækningsområde dækker kommunerne: [indsæt kommune(r)]
  2. Driftsoverenskomstparten har ret til at udbyde OBU:

1. på undervisningssteder inden for VUC’s geografiske dækningsområde i henhold til VUC’s plan for udbuddet,
2. lokalt inden for VUC’s geografiske dækningsområde (virksomhedstilrettelagt undervisning),
3. lokalt uden for VUC’s geografiske dækningsområde (virksomhedstilrettelagt undervisning), jf. dog pkt. 7.3.
   1. Virksomhedstilrettelagt undervisning uden for VUC’s geografiske dækningsområde skal ske i overensstemmelse med OBU-bekendtgørelsens § 20, stk. 2.   
        
      Driftsoverenskomstparten må ikke i almindelig udbyde OBU-undervisning uden for VUC’s geografiske dækningsområde, jævnfør OBU-bekendtgørelsens § 20, stk. 3.

* 1. Driftsoverenskomstparten må alene markedsføre sit tilbud af OBU inden for VUC’s geografiske dækningsområde. Dette gælder dog ikke for markedsføringsmetoder, der af natur ikke kan begrænses geografisk, som for eksempel markedsføring via internettet samt bus- og tog reklamer, landsdækkende konferencer mv.

# Samarbejde

* 1. Parterne forpligter sig til løbende, loyalt og i gensidig dialog – i overensstemmelse med gældende regler på området - at samarbejde om at sikre et bredt udbud af OBU og den højest mulige kvalitet af undervisningen herunder den nødvendige udvikling af tilbuddet.
  2. VUC leder samarbejdet og har initiativpligten i forhold til at følge op på og løse konflikter parterne imellem. Parterne forpligter sig i øvrigt til loyalt at gøre reelle forsøg på at løse konflikter via dialog.

# Driftsoverenskomstpartens økonomisk-administrative indberetninger

* 1. Driftsoverenskomstpartens økonomisk-administrative indberetninger sker i henhold til reglerne i den til enhver tid gældende AGV-instruks fra Styrelsen for Undervisning og Kvalitet.
  2. Indberetningerne er omfattet af databeskyttelsesloven VUC kan stille krav om, at Driftsoverenskomstparten skal indberette oplysningerne elektronisk.

# Tilsyn

* 1. VUC har udbudsretten for OBU inden for sit eget geografiske dækningsområde og er forpligtet til at føre tilsyn med, at Driftsoverenskomstparten udbyder og gennemfører OBU i henhold til aftalevilkårene i Driftsoverenskomsten herunder de til enhver tid gældende regler på området.

* 1. VUC kan som led i tilsynet:

1. indhente alle nødvendige og saglige oplysninger om udbud og gennemførsel af OBU hos Driftsoverenskomstparten,
2. gennemføre anmeldte eller uanmeldte tilsynsbesøg hos Driftsoverenskomstparten, herunder overvære undervisningen,
3. udstede påbud om overholdelse af Driftsoverenskomsten, jf. pkt. 14.2 og 14.3.  
   1. VUC’s tilsyn med Driftsoverenskomstparten gennemføres i overensstemmelse med Styrelsen for Undervisning og Kvalitets tilsynsvejledning på området.
   2. Driftsoverenskomstparten er forpligtet til straks at give VUC skriftlig underretning om ændring af driftsoverenskomstpartens:
4. hovedadresse
5. afdelingsadresse(r)
6. ejerforhold
7. ledelsessammensætning samt ændringer i ledelsen i det omfang ændringen har relevans for Driftsoverenskomsten
8. Andre forhold af væsentlig betydning for Driftsoverenskomstpartens muligheder for at opfylde sine forpligtelser i henhold til Driftsoverenskomsten.

# Betalingsbetingelser

* 1. VUC afregner betaling for ydelserne, jf. pkt. 5.1. til Driftsoverenskomstparten på baggrund af indberetningerne i pkt. 9.1. senest en måned efter udbetalingen fra Styrelsen for Undervisning og Kvalitet eller kommunen. Fristen på en måned gælder også forskudsbetaling.  
     VUC kan i særlige tilfælde, hvor et tilsyn indikerer, at afregningsgrundlaget ikke er korrekt, udsætte den endelige afregning, indtil der foreligger et korrekt grundlag for afregning med driftsoverenskomstparten.
  2. Som betaling for den opgjorte OBU aktivitet og som forskud skal VUC uden indskrænkninger videregive de til enhver tid gældende statslige takster for OBU til driftsoverenskomstparten. Taksterne fremgår af det gældende takstkatalog. Dog tilbageholder VUC en andel af det udbetalte tilskud som aktivitetsafhængig betaling for de opgaver, der følger af at være udbudsansvarlig institution. Niveauerne følger den generelle takstudvikling på almene voksenuddannelser, jf. bilag 2 Takster.
  3. Betaling for ydelserne sker desuden i henhold til de enhver tid gældende regler herom i lov om betaling for visse uddannelsesaktiviteter i forbindelse med lov om en aktiv beskæftigelsesindsats m.m. (betalingsloven).

# Ansættelsesvilkår for medarbejdere hos Driftsoverenskomstparten

* 1. Driftsoverenskomstparten forpligter sig til at sikre, at medarbejdere hos Driftsoverenskomstparten, der underviser i OBU, er ansat og aflønnet på vilkår, der svarer til vilkårene i den for området gældende overenskomst.

# Konfliktløsning

* 1. Konflikter, som udspringer af Driftsoverenskomsten, skal indledningsvist søges løst ved forhandling, jf. pkt. 8.
  2. Konflikter, som Parterne forgæves har forsøgt at løse ved forhandling, kan indbringes for de almindelige domstole i henhold til reglerne i retsplejeloven.

# Opsigelse

* 1. VUC og driftsoverenskomstparten kan gensidigt opsige Driftsoverenskomsten med 6 måneders skriftligt varsel.
  2. VUC og Driftsoverenskomstparten kan skriftligt opsige Driftsoverenskomsten med 2 måneders varsel i tilfælde af væsentlig misligholdelse af Driftsoverenskomsten. Der foreligger væsentlig misligholdelse fra Driftsoverenskomstpartens side, når VUC forgæves har afgivet to skriftlige påbud til Driftsoverenskomstparten om at bringe et forhold i overensstemmelse med Driftsoverenskomsten. Opsigelsen kan indbringes for Styrelsen for Undervisning og Kvalitet jævnfør OBU-bekendtgørelsens § 30.
  3. Påbud jævnfør 10.2 og jævnfør 14.2:

1. forudsætter, at VUC, jf. pkt. 8. har gjort reelle forsøg på at bringe forholdet i overensstemmelse med Driftsoverenskomsten via dialog med Driftsoverenskomstparten og
2. skal indeholde en rimelig frist for at bringe forholdet i overensstemmelse med Driftsoverenskomsten.

# Erstatning

* 1. Parterne er erstatningsansvarlige efter dansk rets almindelige regler om erstatning.

# Ændring af driftsoverenskomsten

Aftalevilkårene i Driftsoverenskomsten er fastsat af Styrelsen for Undervisning og Kvalitet og kan alene ændres af Parterne, hvor det i aftaleteksten er særligt angivet, at der skal indsættes individuelle ændringer.

# Ikrafttrædelse

Driftsoverenskomsten gælder fra den [indsæt dato].

For VUC:

[indsæt sted, år og dato] \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

For Driftsoverenskomstparten:

[indsæt sted, år og dato ] \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# Bilag 1

## Vejledende liste over relevante regler for udbud og gennemførsel af OBU

* Lov om forberedende voksenundervisning og ordblindeundervisning for voksne, jf. lovbekendtgørelse nr. 602 23. maj 2019
* Bekendtgørelse om undervisning m.v. inden for ordblindeundervisning for voksne nr. 440 af 15. april 2020 (OBU-bekendtgørelsen)
* Bekendtgørelse om prøver og eksamen i de almene og studieforberedende ungdoms- og voksenuddannelser nr. 343 af 8. april 2016 (Almeneksamensbekendtgørelsen)
* Bekendtgørelse om karakterskala og anden bedømmelse nr. 262 af 20. marts 2007
* Bekendtgørelse af lov om befordringsrabat til uddannelsessøgende i ungdomsuddannelser m.v. nr. 1325 af 9. september 2020
* Bekendtgørelse af lov om gennemsigtighed og åbenhed i uddannelserne m.v. nr. 810 af 20. juni 2018
* Lov om institutioner for almengymnasiale uddannelser og almen voksenuddannelse m.v., jf. lovbekendtgørelse nr. 1246 af 27. august 2020
* Bekendtgørelse om tilskud m.v. til institutioner for almengymnasiale uddannelser og almen voksenuddannelse (AGV-tilskudsbekendtgørelsen) nr. 730 af 29. juni 2012
* Lov om betaling for visse uddannelsesaktiviteter i forbindelse med lov om en aktiv beskæftigelsesindsats m.m. (Betalingsloven), jf. lovbekendtgørelse nr. 598 af 16. maj 2019.

# Bilag 2

## Takster

Som betaling for den opgjorte OBU aktivitet og som forskud skal VUC uden indskrænkninger videregive de til enhver tid gældende statslige takster for OBU til driftsoverenskomstparten. Taksterne fremgår af det gældende takstkatalog. Dog tilbageholder VUC en andel af det udbetalte tilskud eller forskud som aktivitetsafhængig betaling for de opgaver, der følger af at være udbudsansvarlig institution. VUC må tilbageholde 425 kr. (2021 PL) pr. tilskudsudløsende deltager på OBU. Niveauet følger den generelle takstudvikling på almene voksenuddannelser.